秋日懷杓直
作者：白居易
朝代：唐

paragraphs: 晚來天色好，獨出江邊步。
憶與李舍人，曲江相近住。
常云遇清景，必約同幽趣。
若不訪我來，還須覓君去。
開眉笑相見，把手期何處。
西寺老胡僧，南園亂松樹。
攜持小酒榼，吟詠新詩句。
同出復同歸，從朝直至暮。
風雨忽消散，江山眇回互。
潯陽與涔陽，相望空雲霧。
心期自乖曠，時景還如故。
今日郡齋中，秋光誰共度。